Grete Schødts (S), 2001-04-26:
Og et meget bredt flertal her i Folketinget ændrede reglerne om automatisk udbetaling af tre måneders folkepension udbetalt efter dødsfald til gifte folkepensionister, uanset hvilken indtægt eller formue vedkommende havde.
Ingen andre pensionister havde denne ret.
I Socialdemokratiet var vi, og er vi stadig væk af den opfattelse, at det ikke kun er forbeholdt pensionister at være i sorg eller være i en økonomisk trængt situation.
Det er det nemlig at miste sin ægtefælle.
Derfor gik vi ind i den her mere retfærdige hjælp, nemlig efterlevelseshjælpen som trådte i kraft 1. april sidste år.
Den hjælp er afhængig af, hvilken økonomisk situation man er i på det tidspunkt, ens ægtefælle går bort.
Pensionisten, der mister sin mand, der er efterlønsmodtager, bærer lige så stor sorg og kan være dårligere økonomisk stillet end den folkepensionist, vi tidligere automatisk udbetalte tre måneders pension til.
En yngre førtidspensionist kan være i samme situation.
En 50-årig ledig SiD'er.
Den, der er gift med en efterlønsmodtager, kan være i samme situation.
Det var bl.a. dem, vi tog hånd om med den lovændring, vi lavede om efterlevelseshjælp.
Med loven i dag kan den gifte pensionist få 10.000 kr. i efterlevelseshjælp og modtage et forhøjet pensionstillæg fra den 1. i måneden efter dødsfaldet.
Tidligere skulle man vente i tre måneder.
Det kan den samboende også, det kan pensionisten, der mister sin mand, der var efterlønsmodtager også.
Og her vil jeg godt erkende, at ansøgning om hjælpen, skemaudfyldelse og forholdene ved indtægt, der ligger over 160.000 kr., og hvor der er en friværdi, hvis man er husejer, er besværlig og ikke særlig borgervenlig i den svære situation, vi alle ved, at dødsfald er.
Regelsættet om gifte pensionisters forhold, der har forudbetalt pension, giver den samme økonomi som tre måneders pension.
Men er man ikke gift med hinanden før dødsfaldet, og pensionen er bagudbetalt, så træder dødsfaldstidspunktet i kraft, og pensionsudbetalingen ophører dag 1.
Det er et kritikpunkt, som jeg tror, vi alle sammen har hørt, og det bør vi se en ekstra gang på. I og med at Dansk Folkeparti vil tilbageføre lovgivningen, er der jo masser af arvinger, der får udbetalt de tre måneders pension, i hvert fald når det handler om enlige.
Det tredje beslutningsforslag fra Dansk Folkeparti vil tilbageføre den ligestilling mellem samlevende og gifte, som vi i Socialdemokratiet var med til at gennemføre.
I lovforslag nr. L 135, som handler om dobbelt personfradrag med de gamle regler, som Dansk Folkeparti nu vil genindføre, gjorde fradragene i praksis, at det var over skatten, man som efterlevende fik en udbetaling fra det offentlige uden hensyntagen til, om man havde et økonomisk behov og i så fald af hvilken størrelse.
I Socialdemokratiet er vi af den opfattelse, at en økonomisk hjælp til efterlevende bør være behovsbestemt og bør ikke være en hjælp, som skal gives over skatten.
Afslutningsvis vil jeg godt tilkendegive, at der bør justeringer til for at gøre forslaget om efterlevelseshjælp lettere forståeligt og den økonomiske hjælp tilgængelig ad en mere ubureaukratisk vej.
Hvis man tænkte sig de her tre initiativer gennemført, så vil vi forringe vilkårene for mange borgere, og det er ikke det, vi ønsker i Socialdemokratiet.
Vi lavede en finanslovaftale, og der var et stort antal forligspartier, nogle med delforlig, men i hvert fald på efterlevelseshjælpen.
Og vi vil meget gerne være med til at drøfte det, jeg her har skitseret, med de partier og vil gerne medvirke til en løsning af problemfeltet.
på Det Radikales Venstres vegne.